De danske badminton-kvinder havde lørdag aften ikke de store problemer med at spille sig i EM-finalen i Amsterdam, da russerne blev slået med 3-0 i kampe. Dermed har Danmark chancen for at vinde dobbelt guld søndag, da også de danske herrer tidligere lørdag spillede sig frem til finalen. Tine Baun åbnede semifinalen med en sejr på blot 24 minutter over Anastasia Prokopenko. Danskeren sejrede med cifrene med 21-9, 21-12. Damedoublen bestående af Christinna Pedersen og Kamilla Rytter Juhl skulle bruge små 10 minutter mere til at vinde 21-15, 21-16 over Anastasia Chervaykova og Nina Vislova. Karina Jørgensen sikrede den danske finaleplads, da hun i den tredje kamp efter en hård fight besejrede Tatjana Bibik med 24-22, 16-21, 21-16. Kampen varede over en time. I finalen møder Danmark enten de hollandske værter eller Tyskland.

Opsummering:
Akkurat som herrerne er de danske badminton-kvinder klar til søndagens EM-finale i Holland.